b"\n_START_ARTICLE_\nC-1413b\n_START_SECTION_\nCaldes de Montbui i Sant Feliu de Codines\n_START_PARAGRAPH_\nLa totalitat del tra\xc3\xa7at d'aquesta carretera entre Caldes de Montbui i l'arrencada actual de la carretera C-1413b ha estat absorbida per la carretera C-59. Se'n separa, encara dins del terme municipal de Sant Feliu de Codines, just al nord-est del Club de Golf Can Bosc, en el punt quilom\xc3\xa8tric 25 de la carretera C-59. Des d'aquest lloc, la C-1413b arrenca cap a llevant, fent molt revolts per anar superant els torrents que formen l'orografia del lloc. Tot just arrencar travessa el torrent de Coll de Poses, al cap de poc el de la Font de la Serp, i m\xc3\xa9s tard el torrent del Collet de la Torrentera, moment en qu\xc3\xa8 entra en el terme municipal de Sant Quirze Safaja.\n_START_SECTION_\nSant Quirze Safaja\n_START_PARAGRAPH_\nLa carretera entra en el terme municipal de Sant Quirze Safaja just al sud-est de la urbanitzaci\xc3\xb3 de les Clotes, a tocar del punt quilom\xc3\xa8tric 2. Deixa a ponent tota aquesta urbanitzaci\xc3\xb3, mentre que a baix, a llevant, queden els molins Mol\xc3\xad de Baix i de Llobateres, i just despr\xc3\xa9s, tamb\xc3\xa9 a llevant, queden la urbanitzaci\xc3\xb3 de les Torres i la masia hom\xc3\xb2nima. Decantant-se cap a ponent, fa un ample i complex revolt a l'entorn de les Ferreries, a la qual masia fa la volta des del sud-est, passant per l'oest, fins al nord-est, mentre deixa a ponent Cal Climent, i arriba de seguida al Pont de les Ferreries._NEWLINE_El punt m\xc3\xa9s baix d'aquesta carretera es d\xc3\xb3na en aquest pont damunt del Tenes, al sud-est del poble de Sant Quirze Safaja, just a ponent de la cru\xc3\xaflla de la qual arrenca cap al nord-oest la carretera BV-1341. Passa aquesta cru\xc3\xaflla, deixant al sud-est el C\xc3\xa0mping L'Illa, i troba tot seguit el Pont dels Tres Ulls._NEWLINE_Poc despr\xc3\xa9s del Pont dels Tres Ulls, la carretera passa pel costat nord del Revolt. Uns 70 metres abans del punt quilom\xc3\xa8tric 6 hi ha el caracter\xc3\xadstic Revolt del Sis, un dels punts emblem\xc3\xa0tics del seu pas pel terme de Sant Quirze Safaja.\n_START_SECTION_\nSant Mart\xc3\xad de Centelles\n_START_PARAGRAPH_\nAssoleix el punt de m\xc3\xa9s altitud del seu recorregut en el canvi de rasant existent entre els Camps del Pou, i els Camps del Tal\xc3\xb3, 160 metres a migdia del Coll de Can Tal\xc3\xb3, al lloc d'on surt cap a llevant el Cam\xc3\xad de Can Miquel\xc3\xb3, en el punt quilom\xc3\xa8tric 11,3 del seu tra\xc3\xa7at."